送丘寺丞
作者：李覯
朝代：宋

paragraphs: 嗟予兀兀何施爲，學無異意唯傳師。
嘗言先聖所述作，人事而已亡他岐。
安知步步有天道，繄我丘師能識之。
春秋下應三千歲，雅頌周流十二支。
闡幽大傳與隠旨，圖寫轉匝成圓規。
勞兄示我復教我，一字不曉如癡兒。
文侯聽樂唯恐卧，今我幸免指目皮。
丘明子夏言不及，我兄所得何神奇。
直疑前身是顔子，獨受師說無人知。
又疑夢寐感靈怪，常與周孔相追隨。
不然悠悠千載後，何傳何習遽如斯。
窮愁著書古有例，昨官閩中今海涯。
海涯路遠學者少，斯道未有施行時。
聖皇誅賞甚明白，歸來奏牘無遲遲。
江南臘雪片如掌，酒花上面寒力衰。
是非得失從此止，馬頭一別東西馳。